Na natječaju za zakup dvadeset apartmana, pansiona i prenoćišta s gotovo 600 ležajeva diljem Jadrana, za samo osam kuna dnevno po ležaju, pobijedila je tvrtka Krula utemeljena kapitalom od 20.000 kuna 2. siječnja ove godine.



Iako dotad bez većih poslova, bez problema je od Zagrebačke banke dobila jamstvo na dva milijuna kuna. Ono je bilo uvjet sklapanja ugovora o zakupu nakon što je njezinu ponudu povjerenstvo Hrvatskih šuma ocijenilo najpovoljnijom. A bilo je i većih ponuda.



Branko Dobiš iz tvrtke Agroturizam Čemernica iz Gračaca tvrdi da je njihova ponuda za 300.000 kuna bila bolja od izabrane. Obvezali smo se na ulaganja u njihove objekte i radnicima jeftinije davati smještaj i ljetovanje tijekom 15 godina zakupa.



No povjerenstvo je utvrdilo da tvrtka Agroturizam, koja u Gračacu na 75 hektara gradi ekoselo, ima porezni dug od oko 6.000 kuna. Nisu pomogle ni potvrde o podmirivanju duga prije isteka natječaja.



Dobiš tvrdi da je još tijekom natječaja dobio ponudu da povuče dokumentaciju, a kada to nije učinio, počele su prijetnje. Nije se uplašio, no ugovor o zakupu dobila je Krula.



Interesantno je i to da su se, pobije li sudskim rješenjem netko od sudionika natječaja izbor Krule, Šume obvezale isplatiti 50.000 eura odštete.



Ivan Pavelić, predsjednik uprave Hrvatskih šuma, tvrdi da Šume neće biti oštećene ni time što će one, a ne zakupoprimac, idućih 15 godina plaćati investicijsko održavanje na odmaralištima. U troškove investicijskog održavanja koje snosi zakupodavac spadaju radovi na konstrukcijskim dijelovima zgrade, zamjena i sanacija krova, nosivih zidova, zamjena međukatnih konstrukcija itd. Dakle to nije unapređenje kvalitete objekta, kaže Pavelić.



Ima u ovoj priči još zanimljivih detalja, poput onog da je prvi susjed vlasnika Krule član Nadzornog odbora Šuma Mijo Prgomet. Brođanin kao i Pavelić i predsjednik Skupštine Šuma ministar Tihomir Jakovina. Jakovina i Prgomet bili su na listi koalicije predvođene SDP-om na posljednjim parlamentarnim izborima.

